b'\n_START_ARTICLE_\nJoe Strummer\n_START_SECTION_\nBiografie\n_START_PARAGRAPH_\nN\xc4\x83scut la Ankara, \xc3\xaen Turcia, ca fiu al unui diplomat britanic, Mellor \xc8\x99i-a petrecut anii copil\xc4\x83riei \xc3\xaen regiunea englez\xc4\x83 Surrey, fiind educat la un internat. O vreme, a urmat studii de arte vizuale la Londra - potrivit propriilor declara\xc8\x9bii a renun\xc8\x9bat atunci c\xc3\xa2nd a considerat c\xc4\x83 se confrunta cu a lousy set up ("o situa\xc8\x9bie mizerabil\xc4\x83")._NEWLINE_Din primii ani ai vie\xc8\x9bii, viitorul Joe Strummer devenise interesat de muzic\xc4\x83. O vreme, \xc8\x99i-a c\xc3\xa2\xc8\x99tigat existen\xc8\x9ba c\xc3\xa2nt\xc3\xa2nd la ukulele pentru publicul de la sta\xc8\x9bia de metrou londonez Green Park. Potrivit agen\xc8\x9biei de \xc8\x99tiri BBC News, \xc8\x99i-a format urechea muzical\xc4\x83 \xc3\xaen acea perioad\xc4\x83._NEWLINE_A c\xc3\xa2ntat mai apoi succesiv pentru dou\xc4\x83 trupe, The Vultures \xc8\x99i The 101ers, fiind inspirat s\xc4\x83 formeze The Clash \xc3\xaen anul 1977, dup\xc4\x83 ce 101ers, trupa pe care o conducea,  au participat la un concert al\xc4\x83ture de influenta trup\xc4\x83 The Sex Pistols. Noua trup\xc4\x83 a lui Strummer, care \xc3\xaei mai cuprindea pe fo\xc8\x99tii membri London SS Mick Jones (chitar\xc4\x83 solo \xc8\x99i voce), Paul Simonon (chitar\xc4\x83 bas) \xc8\x99i Topper Headon (tobe, percu\xc8\x9bie) a devenit un succes al anilor 1970 \xc8\x99i al \xc3\xaenceputului anilor 1980, cu 13 hituri \xc3\xaen UK Top 40. Mellor adoptase numele de scen\xc4\x83 din perioada petrecut\xc4\x83 al\xc4\x83turi de 101ers, \xc3\xaemprumut\xc3\xa2nd sensul cuv\xc3\xa2ntului englezesc strummer (aprox. "zdr\xc4\x83ng\xc4\x83nitor"). \xc3\x8en primele concerte, ei erau de regul\xc4\x83 prezen\xc8\x9bi compania celor de la Sex Pistols \xc8\x99i Siouxsie And The Banshees._NEWLINE_Reflect\xc3\xa2nd problemele de clas\xc4\x83 social\xc4\x83 din \xc8\x99i coment\xc3\xa2nd \xc3\xaempotriva disputelor rasiale, au captat aten\xc8\x9bia de la \xc3\xaenceput, prin single-ul lor din 1977 - numit White Riot ("Revolt\xc4\x83 alb\xc4\x83"), el includea versurile all the power\'s in the hands/of people rich enough to buy it ("toat\xc4\x83 puterea se afl\xc4\x83 \xc3\xaen m\xc3\xa2inile/persoanelor suficient de bogate pentru a o cump\xc4\x83ra"). Prin versurile din White Riot, The Clash se solidarizau cu tinerii de culoare din cartierul londonez Notting Hill, care fuseser\xc4\x83 trata\xc8\x9bi dur de c\xc4\x83tre poli\xc8\x9bia local\xc4\x83 \xc3\xaen timpul unei confrunt\xc4\x83ri survenite \xc3\xaen anul precedent._NEWLINE_\xc3\x8en c\xc3\xa2ntecele lor ulterioare, au f\xc4\x83cut trimiteri la problema \xc8\x99omajului \xc8\x99i la cea a inechit\xc4\x83\xc8\x9bii sociale. BBC News nota c\xc4\x83, al\xc4\x83turi de Sex Pistols, The Jam \xc8\x99i The Specials, componen\xc8\x9bii The Clash au creat "coloana sonor\xc4\x83 a unei epoci". Aceea\xc8\x99i surs\xc4\x83 relata c\xc4\x83: "Sex Pistols vor fi acaparat titlurile de ziar, dar The Clash au devenit vocea mai rezonabil\xc4\x83, mai inteligent\xc4\x83 din punct de vedere muzical a unei genera\xc8\x9bii". La moartea lui Strummer, cotidianul italian La Repubblica f\xc4\x83cea constatarea c\xc4\x83 The Clash au putut s\xc4\x83 se adreseze unei foarte largi categorii de public, \xc8\x99i compara impactul lor cu cel al predecesorilor de la The Who. Cel mai faimos c\xc3\xa2ntec al lor, care le-a adus consacrarea, se numea London Calling \xc8\x99i a fost lansat \xc3\xaen 1979 (ajung\xc3\xa2nd pe locul 11 \xc3\xaen topul britanic). Potrivit muzicianului Billy Bragg, cunoscut la r\xc3\xa2ndul s\xc4\x83u pentru implic\xc4\x83rile politice \xc3\xaen cauzele de st\xc3\xa2nga, "\xc3\x8en interiorul lui The Clash, Joe era motorul politic al trupei, \xc8\x99i f\xc4\x83r\xc4\x83 Joe nu exist\xc4\x83 un Clash politizat \xc8\x99i f\xc4\x83r\xc4\x83 The Clash \xc3\xaentregul t\xc4\x83i\xc8\x99 politic al punk-ului ar fi fost extrem de tocit". Totodat\xc4\x83, The Clash au c\xc4\x83p\xc4\x83tat recunoa\xc8\x99tere pentru participarea la cauze sociale, cum ar fi concertele anti-rasiste cunoscute ca Rock Against Racism (unde au \xc8\x99i fost cap de afi\xc8\x99). Semnificativ, albumul lor din 1980 a fost lansat sub numele Sandinista!, \xc3\xaen cinstea grup\xc4\x83rii marxiste de gheril\xc4\x83 a sandini\xc8\x99tilor, care reputase victoria militar\xc4\x83 \xc3\xaen Nicaragua._NEWLINE_Cu timpul, Strummer \xc8\x99i colegii s\xc4\x83i au \xc3\xaenceput s\xc4\x83 experimenteze cu alte genuri, cre\xc3\xa2nd fuziuni \xc3\xaentre punk, soul, reggae \xc8\x99i chiar muzica dance. Mai t\xc3\xa2rziu, au \xc3\xaencorporat \xc3\xaen sound-ul lor melodii cu tente jazz, blues, hip hop \xc8\x99i rock \'n\' roll. Acest demers a fost legat par\xc8\x9bial de op\xc8\x9biunea pentru diversitate cultural\xc4\x83 enun\xc8\x9bat\xc4\x83 de Strummer, fiind considerat ocazional ca o reflectare a demersului politic al trupei. Membrii trupei au devenit interesa\xc8\x9bi \xc8\x99i de ob\xc8\x9binerea recunoa\xc8\x99terii \xc3\xaen Statele Unite ale Americii, \xc8\x9bar\xc4\x83 care le-a devenit accesibil\xc4\x83 cu pu\xc8\x9bin \xc3\xaenainte de spargerea trupei. Cel mai important succes The Clash \xc3\xaen SUA a fost Should I Stay Or Should I Go, mai apoi folosit \xc3\xaen campania de promovare a produselor Levi\'s._NEWLINE_Strummer \xc8\x99i Jones au fost aresta\xc8\x9bi de mai multe ori, \xc3\xaen baza unor varii acuza\xc8\x9bii (merg\xc3\xa2nd de la vandalism la furtul unei fe\xc8\x9be de pern\xc4\x83). Ruptura din cadrul trupei a \xc3\xaenceput s\xc4\x83 devin\xc4\x83 evident\xc4\x83 \xc3\xaen jurul anului 1983, \xc8\x99i s-a concretizat \xc3\xaen concedierea lui Mick Jones de c\xc4\x83tre Strummer \xc3\xaensu\xc8\x99i. Trei ani mai t\xc3\xa2rziu, the Clash au lansat un ultim album, Cut The Crap, care nu a avut succes la public. Sf\xc3\xa2r\xc8\x99itul oficial a survenit \xc3\xaen acela\xc8\x99i an, Strummer urm\xc3\xa2nd mai departe o carier\xc4\x83 \xc3\xaen muzic\xc4\x83 \xc8\x99i film; pe parcursul anilor urm\xc4\x83tori, a jucat \xc3\xaen filme ca Walker \xc8\x99i Straight to Hell (regizate de Alex Cox) \xc8\x99i Mystery Train (regizat de Jim Jarmusch). Totu\xc8\x99i, \xc3\xaen octombrie 1986, Strummer a fost cooptat de Jones pentru a contribui la al doilea album al trupei sale, Big Audio Dynamite._NEWLINE_Scurta perioad\xc4\x83 la The Pogues a fost urmat\xc4\x83 de o pauz\xc4\x83 \xc3\xaen activitate, prelungit\xc4\x83 pe parcursul anilor 1990, cu o \xc3\xaentrerupere \xc3\xaen 1996 - \xc3\xaen acel an, Strummer a \xc3\xaenregistrat un c\xc3\xa2ntec al\xc4\x83turi de trupa rock \'n\' roll Black Grape. Totodat\xc4\x83, a compus coloana sonor\xc4\x83 pentru c\xc3\xa2teva filme. Ulterior, a \xc3\xaenfiin\xc8\x9bat The Mescaleros, cu care a \xc3\xaenregistrat dou\xc4\x83 albume (un al treilea fiind \xc3\xaen preg\xc4\x83tire la momentul mor\xc8\x9bii sale). Ultima trup\xc4\x83 a lui Strummer se \xc3\xaenscria \xc3\xaen genul world music._NEWLINE_Joe Strummer a murit de un atac de cord la re\xc8\x99edin\xc8\x9ba sa din Broomfield, Somerset. Decesul a survenit \xc3\xaen timpul \xc3\xaen care aveau loc preg\xc4\x83tirile pentru participarea la un concert aniversar \xc3\xaen Africa de Sud, \xc8\x9binut pe Robben Island (fost loc de deten\xc8\x9bie al activistilui anti-apartheid Nelson Mandela). Familia lui Strummer a cerut ca persoanele care doreau s\xc4\x83 trimit\xc4\x83 jerbe la ceremonia funerar\xc4\x83 s\xc4\x83 nu o fac\xc4\x83, rug\xc3\xa2ndu-i \xc3\xaen schimb s\xc4\x83 contribuie cu fonduri la campania anti-SIDA gestionat\xc4\x83 de Mandela. Se pare c\xc4\x83, pu\xc8\x9bin \xc3\xaenainte de decesul s\xc4\x83u, Strummer discutase cu ceilal\xc8\x9bi fo\xc8\x99ti membri The Clash o reuniune ocazional\xc4\x83, prilejuit\xc4\x83 de anun\xc8\x9bata includere a trupei \xc3\xaen Rock And Roll Hall Of Fame (planificat\xc4\x83 pentru anul 2003, \xc8\x99i concomitent\xc4\x83 cu primirea trupei americane Ramones)._NEWLINE_\xc3\x8en 2007, un film documentar av\xc3\xa2ndu-l ca subiect pe Joe Strummer a fost scos pe pia\xc8\x9b\xc4\x83. Intitulat Joe Strummer - The Future Is Unwritten, el a fost regizat de c\xc4\x83tre Julien Temple (cunoscut \xc8\x99i pentru produc\xc8\x9biile sale de videoclipuri, ca \xc8\x99i pentru c\xc3\xa2teva alte filme dedicate unor muzicieni britanici cunoscu\xc8\x9bi).'